Osim uobičajenih vijesti o gužvama na cestama zadnjeg srpanjskog vikenda te izvještaja o vremenu, pažnju su ipak više privukli novi prosvjedi protiv Ubera u Hrvatskoj, koji su organizirani u Zagrebu, Splitu i Dubrovniku. Iz Ubera su na to odgovorili akcijom kojom cijena vožnje UberBoatom danas košta kao vožnja Uberom na kopnu.

Hrvatski taksisti su ponovno odlučili pokazati svoje nezadovoljstvo radom Ubera u Hrvatskoj, i to organiziranjem prosvjeda u Zagrebu, Splitu i Dubrovniku. Naravno, ne treba vidovit za predvidjeti kako će prosvjed na kraju srpnja uzrokovati ogromne gužve, zastoje i čekanja. Kao što se ne treba ni čuditi negativnim reakcijama ogorčenih građana.

Prosvjede je komentirao je i nadležni ministar Oleg Butković rekavši kako ne podupire takav način iskzaivanja nezadovoljstva te da se stvara loša slika o Hrvatskoj i turizmu. Uz to je pozvao taksiste da omoguće nesmetano prometovanje, ali još jednom je ponovljeno mišljenje kako je rad Uber u Hrvatskoj nezakonit.

Podsjetimo, jučer je stigla vijest kako je Ministarstvo pomorstva, prometa i infrastrukture donijelo odluku o podizanju optužnog prijedloga za ukidanje aplikacije Uber.

Uberova lekcija iz kriznog komuniciranja

Međutim, u Uberu su umjesto puno priče i komentiranja, dali svima lekciju o kriznom komuniciranju i odlučili preokrenuti stvari u svoju korist. Naime, za sve kojima je danas onemogućen dolazak i odlazak do zračnih luka Dubrovnik i Split, u Uberu su ponudili opciju UberBoat po cijeni vožnje uberX automobilom na istoj relaciji.

Spontano rješenje za spontani zastoj usred vrhunca turističke sezone – UberBOAT vozi do zračnih luka po cijeni vožnje uberX #slobodakretanja pic.twitter.com/XtG0BWqcCu — Uber Croatia (@Uber_Croatia) July 28, 2017

Nešto slično u Uberu su napravili tijekom lipanjskih prosvjeda kada su umjesto previše objašnjavanja jednostavnim tvitom i haštegom #slobodakretanja pokazali zašto su tu.

Voliš se kretati slobodno i bez opterećenja? Ne voliš spontane zastoje po gradskim avenijama? Naruči Uber! #slobodakretanja pic.twitter.com/L69IHH7Blb — Uber Croatia (@Uber_Croatia) June 21, 2017

Više radi, manje pričaj!

Unatoč optužbama da posluju ilegalno zbog čega i nezadovoljstvo te prosvjedi taksista, u Uberu ovakvim potezima pokazuju da itekako znaju pridobiti građane na svoju stranu, koji su posebno ogorčeni blokiranjem prometa i stvaranjem gužvi na vrhuncu turističke sezone. Vrijeme je odmora i svi što prije žele doći do svojih odredišta, a ne satima čekati na vrućini u kolonama.

Upravo u tome dijelom i leži Uberova snaga jer izgleda da se vode motom više radi, a manje pričaj. Time su ne samo osvojili bodove u ‘borbi’ s taksistima već su sudeći po komentarima na Facebooku osvojili i bodove kod građana koji ih itekako podržavaju. Što god mislili o poslovanju Ubera u Hrvatskoj, morate priznati da je organiziranje prosvjeda i stvaranje gužvi usred sezone, autogol koji će rijetki oprostiti i da zasigurno ima pametnijih i promišljenijih načina da se izrazi nezadovoljstvo. No, čini da taksisti tu lekciju tek trebaju naučiti.